CELEX: 32004D0590
Language: el
Date: 2004-06-04 00:00:00
Title: 2004/590/ΕΚ: Απόφαση της Επιτροπής, της 4ης Ιουνίου 2004, για αναγνώριση του πλήρως επιχειρησιακού χαρακτήρα της κυπριακής βάσης δεδομένων για τα βοοειδή [κοινοποιηθείσα υπό τον αριθμό Ε(2004) 1969] (Το κείμενο στην ελληνική γλώσσα είναι το μόνο αυθεντικό)(Κείμενο που παρουσιάζει ενδιαφέρον για τον ΕΟΧ)

6.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 260/9
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 4ης Ιουνίου 2004
   για αναγνώριση του πλήρως επιχειρησιακού χαρακτήρα της κυπριακής βάσης δεδομένων για τα βοοειδή
   [κοινοποιηθείσα υπό τον αριθμό Ε(2004) 1969]
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2004/590/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 57,
   Εκτιμώντας τα ακόλουθα:
   
               (1)
            
            
               Η Κύπρος υπέβαλε αίτηση με την οποία ζητά να αναγνωρισθεί ο πλήρως επιχειρησιακός χαρακτήρας της βάσης δεδομένων που εντάσσεται στο κυπριακό σύστημα εξακρίβωσης της ταυτότητας και καταγραφής των βοοειδών, σύμφωνα με τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (1).
            
         
               (2)
            
            
               Οι κυπριακές αρχές υπέβαλαν τις ενδεδειγμένες πληροφορίες οι οποίες επικαιροποιήθηκαν την 31η Μαρτίου 2004.
            
         
               (3)
            
            
               Οι κυπριακές αρχές δεσμεύονται να βελτιώσουν την αξιοπιστία αυτής της βάσης δεδομένων, κατοχυρώνοντας ειδικότερα ότι i) θα εφαρμοσθούν περαιτέρω μέτρα, συμπεριλαμβανομένων των επιθεωρήσεων, ώστε να υπάρξει βελτίωση όσον αφορά την τήρηση της προθεσμίας των πέντε εργάσιμων ημερών για την κοινοποίηση, από τον κάτοχο, των γεννήσεων, θανάτων και μετακινήσεων, ιδιαίτερα προς εκμεταλλεύσεις, ii) θα εφαρμοσθούν περαιτέρω μέτρα για την ταχεία διόρθωση λαθών ή παραλείψεων που ανιχνεύονται αυτόματα ή κατά τη διάρκεια επιτόπιων επιθεωρήσεων, iii) θα εφαρμοσθούν περαιτέρω έλεγχοι επαλήθευσης για την εξασφάλιση της ποιότητας των πληροφοριών στη βάση δεδομένων, ιδιαίτερα όσον αφορά τις γεννήσεις, iv) θα ενισχυθεί η βάση δεδομένων που περιλαμβάνει πληροφορίες για τα γεγονότα έτσι ώστε να εξασφαλισθεί η ποιότητα των πληροφοριών σχετικά με την εφαρμογή των ενωτίων αντικατάστασης, v) θα εφαρμοσθούν μέτρα έτσι ώστε οι έλεγχοι σχετικά με την εξακρίβωση της ταυτότητας και της καταγραφής των βοοειδών να διεξάγονται σύμφωνα με τον κανονισμό (ΕΚ) αριθ. 1082/2003 της Επιτροπής (2).
            
         
               (4)
            
            
               Οι κυπριακές αρχές δεσμεύθηκαν να εφαρμόσουν τα συμφωνηθέντα βελτιωτικά μέτρα έως την 30ή Απριλίου 2004 το αργότερο.
            
         
               (5)
            
            
               Υπό το πρίσμα των ανωτέρω, είναι σκόπιμο να αναγνωρισθεί ο πλήρως επιχειρησιακός χαρακτήρας της κυπριακής βάσης δεδομένων για τα βοοειδή,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κυπριακή βάση δεδομένων για τα βοοειδή αναγνωρίζεται ως πλήρως επιχειρησιακή από την 1η Μαΐου 2004.
   Άρθρο 2
   Η παρούσα απόφαση απευθύνεται στην Κύπρο.
   
      Βρυξέλλες, 4 Ιουνίου 2004.
      
         
            Για την Επιτροπή
         
         David BYRNE
         
            Μέλος της Επιτροπής
         
      
   
   
      (1)  ΕΕ L 204 της 11.8.2000, σ. 1· κανονισμός όπως τροποποιήθηκε από την πράξη προσχώρησης του 2003.
   
      (2)  ΕΕ L 156 της 25.6.2003, σ. 9· κανονισμός όπως τροποποιήθηκε από τον κανονισμό (ΕΚ) αριθ. 499/2004 (ΕΕ L 80 της 18.3.2004, σ. 24).